Erika Mugartegi

Erika Mugartegi (Markina-Xemein, 2008) zestalaria da. 2023an jokatu zen lehen aldiz emakumezkoen Winter Series txapelketan Erika eta Arai Lejardi markinarrak izan ziren txapeldunak Durangoko (Bizkaia) Ezkurdi frontoian eta 2024an berriz izan zen txapelduna Maialen Aldazabal Aldazabal berriatuarrarekin. 2025eko lehenengo Nazioarteko Ligako txapelduna izan zen Arai Lejardi herrikidea bikotelagun zuela eta Espainiaren ordezkari.

 Bizitza 
Familiaren aurreko belaunaldiari jarraituz, Erika Mugartegi gazte hasi zen zesta-puntan. Aita Josu Mugartegi Atain da, 1992ko Bartzelonako Udako Olinpiar Jokoetan txapelduna izandakoa. Gorka Mugartegi puntista neba du. Ohikoa da hori zesta-puntan, eta areago Markinan, tradizio handiko kirola den herrian.

 Kirol ibilbidea 
2022an, Tolosa Okazitanian (Frantzia) Erika Mugartegi eta Arai Lejardi txapeldunak izan ziren. 2024ko urriaren 25ean, Elite Mailako Emakumezkoen Euskal Herriko Zesta-Punta Txapelketaren finalean Erika Mugartegi eta Arai Lejardi markina-xemeindarrak gailendu ziren Mutriku Miruiatz pilotalekuan, Maite Ortiz de Mendibil arabarra eta Maialen Aldazabal berriatuarra mendean hartuta.

 Women Winters Serieak 

 2023 
2023ko lehen hiruhilekoan hiru astez, emakumeen Winter Series zesta-punta txapelketako partiduak jokatu ziren Durangoko Ezkurdi pilotalekuan. Zortzi partehartzaileak 15 eta 18 urte arteko gazteak izan ziren. 500 lagunetik gora batu zituen emakumeen Winter Series txapelketako lehenengo jardunaldian. Maite Ortiz de Mendibil andetxarrak eta Maialen Aldazabal Aldazabal berriatuarrak joko biak irabazi zituzten Ihart Arakistain sopelarraren eta Frida Watkins zumaiarraren kontra. Bigarren jardunaldian Helena Barrenetxea durangarra (15 urte) eta 2022an munduko txapelketa irabazitako Eneritz Lizardi mutrikuarra (18 urte) finalerako pasea lortzen saiatu ziren, baina galdu egin zuten Erika Mugartegi eta Arai Lejardiren markinarren aurka.  Sarrera gabe gelditu zen jendea, aurreko partiduetan legez ETB1 katean finala ikusteko aukera izan zen. Winter Serieseko txapeldunak Erika eta Arai markinarrak izan ziren 12-15 eta 14-15 tantu lortu zituzten Maite Ortiz de Mendibil eta Maialen Aranzabalen aurka. Irabazleek  zera eskatu zuten, aurrerantzean ere «apustu egin» eta emakumezkoen zesta-puntaren alde egitea.  

 2024 
2024ko martxoaren 11n  Emakumeen Winter Serieseko II. edizioan Aldazabal eta Erika Mugartegi izan zen bikote txapelduna, Helena Barrenetxea eta Arai Lejardi bikoteari finala irabazita.

Barrenetxea eta Lejardi finalerako sailkatu ziren, Maite Ortiz de Mendibil eta Frida Waltkinsi irabazi ondoren. Erika Mugartegi markinarra eta Maialen Aldazabal berriatuarra – Elaia Gogenola Krajak berrituarrari eta Naroa Merino Tolosarrari 15-7 eta 17-12 irabazita –  izan ziren finaleko aurkariak.

 2025 
Winter Series da ligako txapelketa nagusia, eta, ohi bezala, Durangon jokatu zen martxoan. Aurreko urteko bikote berarekin jokatu zuen eta ez ziren finalera iritsi. Durangokoarekin batera, beste bederatzi txapelketak osatuko dute liga: Berriatukoak, Gasteizkoak, Lekeitiokoak (Bizkaia), Zumaiakoak (Gipuzkoa), Bilbokoak, Mutrikukoak (Gipuzkoa), Donibane Lohizunekoak eta Miarritzekoak (Lapurdi) eta denboraldiko zortzi pilotari onenak Lauko Finalerako sailkatuta.

 Nazioarteko Liga 
2025eko ekainaren 1etik 6ra nazioarteko lehenengo Liga txapelketa jokatu zen Gernika-Lumoko Jai Alai frontoian. Lehiakideak Euskadi, Frantzia, Espainia, Mexiko, Ameriketako Estatu Batuak eta Filipinak izan ziren.

Euskal herritarrak izan ziren Nazioen Ligan jardun zuten puntista gehienak. Nazioarteko Federazioaren esanetan 38 jokalaritik 22 izan ziren euskal herritarrak, hau da, %58. Euskal selekzioarekin, Espainiakoarekin eta Frantziakoarekin aritu ziren gehienak, hiru selekzio horietan Euskal Herrikoak izan baitziren ia pilotari guztiak: 24tik hogei, hain zuzen ere. Emakumezkoen artean Erika Mugartegi, Arai eta Lur Lejardi ahizpak aritu ziren Espainiarekin, Oihana Sorozabal eta Xana Gonzalez Frantziarekin aritu ziren. 
Espainiaren izenean jokatzeari buruz, hauxe esan zuen Arai Lejardik:«Euskal selekzioak ez zigun tokia ziurtatu Erikari eta bioi; Espainiak bai». 
Bai Euskadik bai Espainiak deitu zioten Erika-Araia bikoteari, eta oso zaila izan zen erabakia hartzea. Euskal selekzioak ezin zienez ziurtatu, politika alde batera utzi, eta Espainiarekin aritzea erabaki zuten, tokia ziurtatu zielako. 

Erika Mugartegik eta Arai Lejardik urrezko domina irabazi zuten Gernikan, Nazioen Ligan, Espainiaren izenean, finalean Euskal Selekzioa garaituta nazioarteko pilotako lehen partida ofizialean. Erika eta Arai puntista markinarrek pronostikoa bete zuten euskal selekzioaren aurkako lehen partida ofizialean eta 0-2 (5-15 eta 7-15) irabazi zieten Elaia Gogenola Krajak eta Maia Goikoetxea Bilbao berriatuarrei.

 Erreferentziak 

 Kanpo estekak 

Kategoria:Markinar-xemeindarrak
Kategoria:Puntistak
Kategoria:Emakume kirolariak